23/02/2017 | Administración LocalMunicipal
Carballo
Aprobación das bases do IV Concurso de Webseries Carballo Interplay 2017

Por medio do Decreto número 368/2017 de 16/02/2017 aprobáronse as bases da “IV Concurso de webseries Carballo Interplay 2017”, que a continuación se transcriben: BASES COMPETICIÓN DE WEBSERIES CARBALLO INTERPLAY 2017 Convocatoria de presentación de webseries a competición da IV Edición do Festival de Contidos Dixitais CARBALLO INTERPLAY que terá lugar do 3 ao 6 de maio no Concello de Carballo. CONDICIÓNS XERAIS Poderán inscribirse webseries dende a publicación das bases no BOP ata o 31 de marzo de 2017. A inscrición farase desde o web do festival www.carballointerplay.com cubrindo debidamente o formulario de inscrición en liña. Poderán presentarse a concurso aquelas webseries producidas entre os anos 2015 e 2017 que teñan un mínimo de 3 capítulos emitidos no momento de inscrición. Os episodios inscritos poden ser de calquera duración, temática, xénero, de imaxe real ou animación, nacionais ou internacionais. SELECCIÓN De resultar seleccionada unha webserie, a organización contactará cos seus creadores ou creadoras para solicitar o envío dos capítulos en boa resolución a través da plataforma Wetransfer ou servizo similar, unha captura de vídeo dun minuto e outros materiais promocionais (fotogramas, cartel…). SUBTITULADO Os traballos que entren a concurso deberán estar subtitulados ao galego ou castelán no caso de non ser a versión orixinal en calquera destes dous idiomas. XURADO O xurado estará composto por diferentes profesionais do mundo das webseries, do audiovisual e da cultura, así como de representantes de asociacións profesionais relacionadas co sector. Os membros do xurado daranse a coñecer a través da páxina web do festival. A decisión do xurado é inapelable. PREMIOS Os premios outorgados serán os seguintes: – Mellor webserie de imaxe real: 800 euros e trofeo – Mellor webserie de animación: 800 euros e trofeo – Mellor webserie internacional: 800 euros e trofeo – Mellor webserie de versión orixinal en galego: 800 euros e trofeo – Premio do público: 400 euros e trofeo – Premio AGAG ao mellor guión: trofeo – Mellor actriz: trofeo – Mellor actor: trofeo As webseries producidas en Galicia poderán optar aos dous premios de Mellor webserie e Mellor webserie VO Galego. En todo caso só poderán optar ao premio á Mellor webserie VO Galego aqueles traballos cuxa versión orixinal sexa en lingua galega. A organización resérvase o dereito a deixar deserto o premio en caso de que non concorran a concurso un mínimo de tres webseries no devandito idioma. As webseries producidas fóra do Estado español só poderán optar ao premio de Mellor webserie internacional. En caso de que o xurado decida que dúas webseries resultan premiadas na mesma categoría a dotación económica repartirase a partes iguais entre as gañadoras. O público asistente ás proxeccións elixirá o premio do público mediante un sistema de votación por papeletas. Os premios estarán suxeitos ás posibles retencións fiscais que a lei estableza. Ningunha persoa vinculada laboralmente coa organización do festival poderá presentar traballos, en caso de telos, a concurso. OBRIGAS DOS/AS PREMIADOS/AS Os/as creadores/as das webseries premiadas ou algún representante deles/as deberán estar presentes na entrega de premios que terá lugar o sábado 6 de maio de 2017 no auditorio do Pazo de Cultura de Carballo. O festival comunicará a decisión con tempo abondo para organizar a asistencia e farase cargo dos gastos de aloxamento dos/as premiados/as. COMUNICACIÓN O Concello de Carballo resérvase o dereito de tomar unha mostra das webseries seleccionadas para usar no tráiler oficial, ademais do dereito sobre o uso dos materiais (fotogramas / fotografías / cartel, etc.) para a promoción (programa impreso, cartel, prensa, internet, redes sociais, etc.) deste. DEREITOS DE EXHIBICIÓN O Concello de Carballo presupón que os/as titulares das webseries presentadas ostentan todos os dereitos de exhibición e promoción das obras e materiais presentados e declina calquera responsabilidade con respecto á infracción desta norma. Ao enviaren os materiais a concurso os/as titulares/as están a declarar implicitamente seren os/as propietarios/as e estaren autorizados/as para utilizar todos os dereitos sobre a música, vídeo e efectos que figuran na webserie. O festival non se fará responsable das reclamacións que xurdan do incumprimento dos/as creadores/as ou produtoras que presenten unha webserie de non posuír axeitadamente os dereitos sobre o material que envíe. ACEPTACIÓN DAS CONDICIÓNS A solicitude de inscrición para participar na IV edición do CARBALLO INTERPLAY implican a aceptación destas bases. Carballo, 16 de febreiro de 2017. O alcalde D. Evencio Ferrero Rodríguez